《锄菜》
清代·朱麟应

御冬谋旨蓄，老圃辟坱圠。杂蔬分畦栽，秋菘及时拔。

溯厥下种初，草际尚鸣蚻。土松根自沃，露润叶争茁。

霜天气凄紧，连陇刈稿秸。菜始塌地肥，茎净不待刷。

其色既葱茜，其味更甘滑。藏之齑可断，芼之羹可颉。

淡泊配盐豉，芳辛屑椒榝。小槽新酿熟，邀宾走短札。

黄鸡紫蟹间，野蔌置宁恝。何况士酸寒，登盘少特杀。

藿食性所便，十馔遇七八。不闻穷塞生，画粥咽僧刹。

作者简介：朱麟应，初名振鳞，字潜起，号梧巢，秀水人。乾隆庚午举人。有《𦔐业斋诗稿》。